CELEX: 32015D1120
Language: bg
Date: 2015-07-08 00:00:00
Title: Решение за изпълнение (ЕС) 2015/1120 на Комисията от 8 юли 2015 година за освобождаване на търсенето на находища на нефт и газ в Гърция от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (нотифицирано под номер С(2015) 4512) (Текст от значение за ЕИП)

10.7.2015   
            
            
               BG
            
            
               Официален вестник на Европейския съюз
            
            
               L 182/88
            
         РЕШЕНИЕ ЗА ИЗПЪЛНЕНИЕ (ЕС) 2015/1120 НА КОМИСИЯТА
   от 8 юли 2015 година
   за освобождаване на търсенето на находища на нефт и газ в Гърция от прилагането на Директива 2004/17/ЕО на Европейския парламент и на Съвета относно координирането на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги
   
      
         (нотифицирано под номер С(2015) 4512)
      
   
   (само текстът на гръцки език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/17/ЕО на Европейския парламент и на Съвета от 31 март 2004 г. относно координиране на процедурите за възлагане на поръчки от възложители, извършващи дейност в секторите на водоснабдяването, енергетиката, транспорта и пощенските услуги (1), и по-специално член 30, параграф 4 от нея,
   като взе предвид искането, подадено от Hellenic Petroleum S.A. с имейл от 2 февруари 2015 г.,
   като има предвид следното:
   I.   ФАКТИ
   
   
               (1)
            
            
               На 2 февруари 2015 г. дружеството Hellenic Petroleum S.A. (наричано по-долу „заявителят“) подаде до Комисията искане по член 35, параграф 1 от Директива 2014/25/ЕС на Европейския парламент и на Съвета (2), което бе предадено на Комисията по електронната поща. Съгласно това искане от Комисията бе поискано да постанови, че разпоредбите в Директива 2004/17/ЕО и предвидените в тази директива процедури за възлагане не се прилагат за търсенето на находища на нефт и газ в Гърция.
            
         
               (2)
            
            
               На 23 декември 2014 г. същият заявител подаде искане по член 35, параграф 1 от Директива 2014/25/ЕС относно търсенето на находища на нефт и газ, добива на нефт и добива на газ в Гърция. Комисията отговори на 8 януари 2015 г., посочвайки, че искането е било непълно и поради това, в съответствие с разпоредбите в приложение IV, точка 1, трета алинея от Директива 2014/25/ЕС, беше определено, че крайният срок за приемане на съответното решение за изпълнение започва да тече от първия работен ден след получаването на пълна информация. Заявителят подаде пълно искане на 2 февруари 2015 г. Това искане обаче не обхваща добива на нефт и добива на газ, а само дейността за търсене на находища на нефт и газ.
            
         
               (3)
            
            
               С писмо от 5 март 2015 г. Комисията информира Гърция за подаденото искане в съответствие с член 30, параграф 5, първа алинея от Директива 2004/17/ЕО и поиска допълнителна информация от тази държава членка.
            
         II.   ПРАВНА УРЕДБА
   
   
               (4)
            
            
               До момента на нейната отмяна Директива 2004/17/ЕО се прилага за възлагането на поръчки за търсене на находища на нефт и газ, освен ако този вид дейност е съответно освободена съгласно член 30 от посочената директива. От процедурна гледна точка обаче по отношение на исканията за освобождаване се прилагат разпоредбите в Директива 2014/25/ЕС, тъй като материалните условия за освобождаване остават непроменени по същество.
            
         
               (5)
            
            
               Съгласно член 30 от Директива 2004/17/ЕО поръчките, предназначени да дадат възможност за изпълнение на някоя от дейностите, посочени в членове 3—7 от същата директива, не са предмет на тази директива, ако в държавата членка, където се изпълнява съответната дейност, тази дейност е пряко изложена на конкуренция на пазари, до които има неограничен достъп. Пряката изложеност на конкуренция се оценява въз основа на обективни критерии, като се отчитат характерните особености на съответния сектор. Счита се, че достъпът до даден пазар е неограничен, ако държавата членка е въвела и прилага законодателството на ЕС по отношение на отварянето на съответния пазар, посочено в приложение XI към Директива 2004/17/ЕО. Съгласно буква Ж от цитираното приложение XI, съответният нормативен документ, отнасящ се за отварянето на пазара за търсене и добив на нефт и газ, е Директива 94/22/ЕО на Европейския парламент и на Съвета (3).
            
         
               (6)
            
            
               Гърция е транспонирала (4) и прилага Директива 94/22/ЕО. Следователно се смята, че достъпът до пазара за търсене на находища и добив на нефт или газ е неограничен в съответствие с посоченото в член 30, параграф 3, първа алинея от Директива 2004/17/ЕО.
            
         
               (7)
            
            
               При оценяването дали съответната дейност е изложена на пряка конкуренция на пазарите, за които се отнася настоящото решение, трябва да бъдат взети под внимание пазарният дял на основните участници и степента на концентрация, съществуваща на тези пазари.
            
         
               (8)
            
            
               Настоящото решение не засяга прилагането на правилата за конкуренцията.
            
         III.   ОЦЕНКА
   
   
               (9)
            
            
               Заявителят е гръцко публично предприятие с дейност на нефтения и газовия пазар.
            
         
               (10)
            
            
               Искането се отнася само за търсенето на находища на нефт и газ. Заявителят, заедно с Edison International SpA и Petroceltic Resources Plc, с които образува консорциум (като всяко дружество участва в консорциума с 33,3 %), са получили от гръцката държава права за добив в морски участък в западната част на Патраския залив. В рамките на този консорциум заявителят е оператор на проекта и отговаря за дейностите по търсенето, проучването, добива и извеждането от експлоатация. Заявителят отговаря за всички поръчки, необходими за извършването на дейностите по търсенето и добива.
            
         
               (11)
            
            
               Неотдавна Гърция организира няколко открити процедури в рамките на два цикъла на лицензиране, в които имаха възможност да участват всички дружества, съответстващи на стандартните критерии съгласно съответните правила на ЕС. В първия цикъл на лицензиране, освен на горепосочения консорциум, лицензи за търсене на находища на нефт и газ са били предоставени също на консорциум на дружествата Energean Oil and Gas — Energeiaki Aigaiou Anonimi Etaireia Erevnas kai Paragogis Ydrogonanthrakon и Petra Petroleum (с разпределение на участието 80 % — 20 %) за блока Ioannina, както и на консорциум на дружествата Energean Oil and Gas — Energeiaki Aigaiou Anonimi Etaireia Erevnas kai Paragogis Ydrogonanthrakon и Trajan Oil & Gas Limited (с разпределение на участието 60 % — 40 %) за блока Katakolon. През ноември 2014 г. е бил обявен втори цикъл на лицензиране и всички заинтересовани страни са били поканени да участват в процедурата за предоставяне на лицензи за търсене и експлоатация в 20 морски блока в Западна Гърция.
            
         
               (12)
            
            
               Съгласно установената практика на Комисията (5) търсенето на находища на нефт и газ представлява един продуктов пазар, тъй като не е възможно от самото начало да се определи дали то ще доведе до откриване на нефт, или на природен газ. Също така, в съответствие с тази практика, географският обхват на пазара следва да се разглежда като включващ целия свят. Като се има предвид, че за дефиницията на географския обхват на пазара в този случай не е посочено да е различна, той следва да бъде запазен за целите на настоящото решение.
            
         
               (13)
            
            
               Пазарните дялове на операторите, развиващи дейности в областта на търсенето на находища на нефт и газ, могат да бъдат измерени посредством три показателя: капиталови разходи, доказани запаси и очакван добив.
            
         
               (14)
            
            
               Използването на капиталовите разходи за измерване на пазарните дялове на операторите обаче се смята за неподходящо поради големите разлики между специфичните инвестиции, които биха могли да са необходими в различните географски райони. За определяне на пазарните дялове на икономическите оператори в този сектор се използват най-често другите два показателя, а именно доказаните резерви и очаквания добив (6).
            
         
               (15)
            
            
               Според наличната информация, към 31 декември 2013 г. доказаните световни запаси на нефт и природен газ са възлизали на 469,7 милиарда нормални кубични метра (Sm3) нефтен еквивалент (7). Делът на Гърция към 31 декември 2013 г. е бил съответно под 0,03 % от доказаните запаси на нефт и 0 % от доказаните запаси на природен газ. В искането е посочено, че предварителните оценки/прогнози показват, че проучванията в блоковете, за които вече са дадени концесии, могат потенциално да доведат до откриването на 253-283 милиона барела суров нефт. Дори ако тези оценки се потвърдят и посоченото предполагаемо количество се превърне в доказани запаси (8), съответният дял на Гърция на световния пазар все така ще остане нищожно малък (под 0,05 %).
            
         
               (16)
            
            
               Индивидуалните дялове на опериращите предприятия или на тези, които ще оперират в Гърция в предвидимото бъдеще, са дори още по-малки. Заявителят не е добивал нефт или природен газ в Гърция или в която и да е друга страна през последните три финансови години.
            
         
               (17)
            
            
               Пазарът на търсене на находища на нефт и природен газ не е силно концентриран. Освен с присъствието на държавни предприятия, този пазар се характеризира и с присъствието на три международни вертикално интегрирани частни предприятия, така наречените „свръхголеми“ предприятия (BP, ExxonMobil и Shell), както и няколко от така наречените „големи“ предприятия. Така посочените данни показват наличието на пряка изложеност на конкуренция.
            
         IV.   ЗАКЛЮЧЕНИЕ
   
   
               (18)
            
            
               Въз основа на разгледаните констатации в съображения от 1 до 17 условието за пряка изложеност на конкуренция, формулирано в член 30, параграф 1 от Директива 2004/17/ЕО, следва да се счита за изпълнено в Гърция.
            
         
               (19)
            
            
               Тъй като условието за неограничен достъп до пазара се счита за изпълнено, Директива 2004/17/ЕО не следва да се прилага, когато възложителите договарят поръчки, предназначени да дадат възможност за търсене на находища на нефт и природен газ в Гърция, или когато се организират конкурси за проектиране на извършването на тази дейност в този географски район.
            
         
               (20)
            
            
               Настоящото решение се основава на правната и фактическата обстановка в периода от януари 2015 г. до май 2015 г., както е видно от предоставена от заявителя информация. То може да бъде преразгледано, ако вследствие на съществени промени в правната или фактическата обстановка престанат да бъдат изпълнени условията за прилагането на член 30, параграф 1 от Директива 2004/17/ЕО.
            
         
               (21)
            
            
               Мерките, предвидени в настоящото решение, са в съответствие със становището на Консултативния комитет по обществените поръчки,
            
         ПРИЕ НАСТОЯЩОТО РЕШЕНИЕ:
   Член 1
   Директива 2004/17/ЕО не се прилага за договорени от възложители поръчки, които са предназначени да дадат възможност за търсене на находища на нефт и природен газ в Гърция.
   Член 2
   Адресат на настоящото решение е Република Гърция.
   
      Съставено в Брюксел на 8 юли 2015 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 134, 30.4.2004 г., стр. 1.
   
      (2)  Директива 2014/25/ЕС на Европейския парламент и на Съвета от 26 февруари 2014 г. относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО (ОВ L 94, 28.3.2014 г., стр. 243).
   
      (3)  Директива 94/22/ЕО на Европейския парламент и на Съвета от 30 май 1994 г. относно условията за предоставяне и ползване на разрешения за проучване, изследване и производство на въглеводороди (ОВ L 164, 30.6.1994 г., стр. 3).
   
      (4)  Закон № 2289/1995 относно търсенето и експлоатацията на въглеводороди и Закон № 4001/2011
   
      (5)  Вж. по-специално Решението на Комисията от 19 ноември 2007 г., с което определена концентрация се обявява за съвместима с общия пазар (дело COMP/M.4934 — KazMunaiGaz/Rompetrol) съгласно Регламент (ЕО) № 139/2004 на Съвета (ОВ C 31, 5.2.2008 г., стр. 2).
   
      (6)  Вж. по-специално точки 25 и 27 от Решение 2004/284/ЕО на Комисията от 29 септември 1999 г. за обявяване на концентрация за съвместима с общия пазар и Споразумението за ЕИП (дело № IV/M.1383 — Exxon/Mobil) (ОВ L 103, 7.4.2004 г., стр. 1) и последващите решения, inter alia, Решението на Комисията от 3 май 2007 г. за обявяване на концентрация за съвместима с общия пазар (дело COMP/M.4545 — Statoil/Hydro) съгласно Регламент (ЕО) № 139/2004 на Съвета (ОВ C 130, 12.6.2007 г., стр. 8).
   
      (7)  Вж. точка 5.2.1 от искането и цитираните в него източници, по-специално Статистическия обзор на British Petroleum относно световната енергетика, юни 2014 г. (British Petroleum Statistical Review of World Energy, June 2014).
   
      (8)  283 милиона барела суров нефт, което се равнява приблизително на 0,045 милиарда кубични метра суров нефт.